La Generalitat de Catalunya, des de l'aprovació de la Llei 5/1981, de desplegament normatiu en matèria d'evacuació i tractament d'aigües residuals, juntament amb el sanejament de les aigües residuals urbanes, va assumir la gestió dels fangs que generaven les estacions depuradores de les aigües residuals.
La vinculació des d'aleshores entre el sanejament i la gestió dels fangs que generen les infraestructures de sanejament esmentades s'ha vingut mantenint, corresponent a la Junta de Sanejament, primer, i a l'Agència Catalana de l'Aigua, després, la planificació de la seva gestió.
En aquest sentit, el Programa de sanejament d'aigües residuals urbanes 2005 (PSARU 2005), en l'apartat 6, relatiu a les mesures de gestió, dedica el subapartat 6.1 a la gestió pròpia de les despeses vinculades al tractament de l'aigua, el qual remet a l'elaboració del programa de fangs per planificar la gestió dels fangs que generen les estacions depuradores d'aigües residuals urbanes (EDAR) del sistema públic de sanejament.
En compliment de les previsions del PSARU 2005, aprovat per Acord de Govern de 20 de juny de 2006, l'Agència Catalana de l'Aigua ha elaborat el Programa d'actuacions per a la gestió dels fangs residuals generats en els processos de depuració d'aigües residuals urbanes de Catalunya, que té per objecte minimitzar l'impacte ambiental derivat de la gestió dels fangs i minimitzar el cost econòmic de la seva gestió.
A tal fi, estableix uns criteris de gestió i defineix i programa actuacions per donar-los el tractament adequat, de conformitat amb els principis sancionats per la normativa, consistent en ampliar la capacitat de digestió de les estacions depuradores d'aigües residuals urbanes i ampliar la capacitat de les plantes de compostatge i d'assecatge.
L'efectiva execució de les actuacions previstes en aquest Programa comportarà una significativa reducció del fang que es destinarà a dipòsit controlat i l'increment de la valorització energètica.
El Programa d'actuacions per a la gestió dels fangs residuals generats en els processos de depuració d'aigües residuals urbanes de Catalunya, es tramita de conformitat amb el que estableix l'article 19 del Reglament de la planificació hidrològica, aprovat pel Decret 380/2006, de 10 d'octubre, i s'ha sotmès a avaluació dels seus efectes ambientals de conformitat amb la normativa vigent.
En conseqüència, de conformitat amb l'article 19.8 de l'esmentat Reglament de la planificació hidrològica, el Programa d'actuacions per a la gestió dels fangs residuals generats en els processos de depuració d'aigües residuals urbanes de Catalunya ha estat aprovat pel Consell d'Administració de l'Agència Catalana de l'Aigua en la seva sessió de 29 de juny de 2010, escoltat el Consell per a l'Ús Sostenible de l'Aigua.
Per tot això, a proposta del Conseller de Medi Ambient i Habitatge, el Govern
Aprovar el Programa d'actuacions per a la gestió dels fangs residuals generats en els processos de depuració d'aigües residuals urbanes de Catalunya, inclòs a l'annex, en el marc de la planificació hidrològica.
La programació i execució anuals de les actuacions contemplades en el Programa per als anys 2011 i següents es portaran a terme en funció de les disponibilitats pressupostàries de cada exercici.
Les actuacions contemplades en aquest Programa s'incorporaran dins de les previsions economicofinanceres del proper contracte programa que se subscrigui entre l'Agència Catalana de l'Aigua i el Govern, per al període 2011 i següents, i es finançaran d'acord amb els instruments contemplats en aquest.
Disposar la publicació d'aquest Acord al Diari Oficial de la Generalitat de Catalunya, tret del seu document annex, que es pot consultar al lloc web de l'Agència Catalana de l'Aigua, www.gencat.cat/aca.
Barcelona, 21 de setembre de 2010